Bocah-bocah wiwit ibut gawe dolanan mobil-mobilan jumbuh karo angen-angene dhewe-dhewe. Dientha-entha miturut kreatifitase. Nalika Pak Paimin menehake biting marang bocah-bocah kuwi, bocah-bocah banjur gawe indhen mobil lan wiwit masang glindhingane. Malah ana sing wiwit nggunakake biting dadi cagak gendera lan banjur dipasangi gendera saka kertas. Sing dinggo nemplekke, ora ana lem ya nganggo upa sega. Kanca-kanca liyane banjur padha tiru-tiru. Gendera dipasang neng ndhuwur sopiran. Bocah-bocah rumangsa bombong sawise masang gendera. Ing pangangen-angene gendera sarwa prasaja mung saka kertas putih suwekan buku tulis kuwi mujudake gendera merah putih, genderane Bangsa Indonesia sing kudu diajeni lan dijaga supaya tetep kemlebet ana ngendi wae, senajan ing pelosok desa nganti tekan manca negara. Kanggo narik mobil-mobilane bocah-bocah nggunakake tali saka debog sing disiset sagedhene driji.